Faraway George se nuwe enkelsnit en musiekvideo 'anders, tog speels' - Afrikaanse Musiek Nuus
Faraway George se nuwe enkelsnit en musiekvideo 'anders, tog speels'
11 November 2019 11 November 2019 Digitaal
FOTO: Rozier van Tonder (Okay Deer)
Aanhangers van die folk-sanger, Faraway George, kan regmaak vir 'n groot bederf! Nie net gaan dié talentvolle jong kunstenaar 'n nuwe enkelsnit en musiekvideo vrystel nie, maar ook op die verhoog te sien wees vir 'n lekker vertoning in November.
Die enkelsnit, Sugar Cane, is die eerste vrystelling vanaf sy beplande nuwe album. Dit kom uit sy eie pen en dra die boodskap dat jy nie alleen is met jou gedagtes en gevoelens nie. "Daar is mense wat die lewe en spesifieke situasies met ons deel, of dit nou familie of vriende is. Dit kan enige omstandighede verander, omdat dit jou minder alleen sal laat voel en jou lewe kan verryk."
Volgens hom, is die liedjie geïnspireer deur sy empatie vir ander ander mense en hulle omstandighede, asook uit sy persoonlike struwelinge en begeerte om êrens te behoort en sy plek in die wêreld te verstaan.
Sugar Cane het 'n speelse klank wat aanklank sal vind by gehore van alle ouderdomme. "Dit herinner ons daaraan dat daar ook goeie dinge uit moeilike omstandighede kan kom, selfs al besef ons dit eers na die tyd," sê hy.
Die liedjie het verder ook 'n baie unieke aanslag, omdat dit opgeneem is tydens 'n lewendige opnamesessie. Oor die besluit om sy nuutste projek, wat nogal ongewoon is in die bedryf, so aan te pak verduidelik hy dat hy graag wil teruggaan na die basiese elemente van musiekmaak.
Sugar Cane, wat reeds in 2013 geskryf is, is een van vier liedjies wat tydens 'n onlangse opname by die Centurion-teater vasgevang is. Die snit is baie gewild tydens vertonings, wat die rede is hoekom die sanger dit – na baie wik en weeg – as eerste enkelsnitvrystelling gekies het.
Die musiekvideo is ook deel van dié lewendige opname en is reeds op YouTube bekendgestel as deel van 'n reeks van vier opnames, saam met die ander snitte wat ook by Centurion-teater opgeneem is.
Voortaan sal die formaat van sy gewone vertonings ook verander en gaan hy ook meer gereeld saam met 'n orkes optree. "Alhoewel ek solo-optredes geniet en steeds intieme akoestiese vertonings sal doen, is dit nogal spesiaal om saam met musikante te werk wat soos ek dink en in my werk glo. Dit maak interessante variasies en interpretasies moontlik en gee elke liedjie 'n nuwe baadjie."
Faraway George is in Pietersburg gebore (Polokwane) en het grootgeword met Jazz-musiek. Hy het as tiener begin kitaar speel. Alhoewel hy aanvanklik argitektuur sou studeer, het hy dit opgegee vir sy musiekloopbaan. Sy debuut-kortspeelplaat, Vir 'n Vreemdeling, is in 2016 vrygestel.
Al is hy redelik nuut in die bedryf, glo hy dat hy al baie waardevolle lesse geleer het. "Toe ek begin musiek maak het, was ek vasgevang in my eie wêreld en het ek baie gesukkel om my passie oor te dra tydens optredes. Ek het egter geleer om na mense te kyk wanneer ek op die verhoog is en my musiek vir elkeen van hulle te gee," sê hy. "Respekteer almal. Wees bedagsaam en deeglik.
Tans is hy besig om materiaal te finaliseer vir sy opkomende album, wat in Maart 2020 op die rak sal wees.